Waqt il-Festival tal-Ktieb, l-Akkademja tal-Malti se tbigħ is-sett sabiħ taż-żewġ volumi ddedikati lil Doreen Micallef: il-poeżiji u l-atti tal-konferenza li kienet saret f'ġieħha fit-3 ta' Diċembru 2011 fil-Kavallier San Ġakbu. Dan is-sett editjah Victor Fenech u ż-żewġ kotba flimkien qed jinbiegħu €12 għal żmien il-Fiera. Mill-ħwienet se jkunu €15. Fil-ktieb tal-Konferenza hemm intervent tiegħi bbażat fuq korrispondenza li għaddiet bejn Doreen Micallef u l-awtur Malti-Awstraljan Joe Saliba, li t-tnejn li huma m'għadhomx magħna. Il-kitba jisimha "Intimità Pubblika. Ħames Ittri ta' Doreen Micallef lil Joe Saliba." Intimità Pubblika Ħames Ittri ta' Doreen Micallef lil Joe Saliba Meta kien għadu Malta Doreen Micallef kitbitlu xi ittri u mbagħad bagħtitlu l-aħħar ittra wara li reġa' lura l-Awstralja. F'dawn il-ħames kitbiet bikrin titkellem b'intensità emottiva u filosofika dwar it-tbatija tagħha bħala persuna. Dan ma jgħoddx għall-ittri ta' Dun Karm lil Karmen Mikallef Buħaġar: Għalkemm Dun Karm juża l-istess mezzi fil-poeżija u fl-ittri, "il-poeżija bħala regola titla' f'livell wisq ogħla għallinqas għaliex ma tibqax lura fl-espressjoni, ladarba l-lingwaġġ indirett tal-poeżija jagħtih kunfidenza wisq akbar;" min-naħa l-oħra, fl-ittri huwa mmexxi, skont Oliver Friggieri, minn prinċipju morali iktar milli estetiku, għaliex "is-sentiment m'għandux jingħata ħelsien sħiħ," kif jingħata fl-ittri ta' Doreen Micallef, "la bħala esperjenza u lanqas bħala espressjoni miktuba" (15).